Nuwe wet wil Suid-Afrika dood ras -Solidariteit Wêreld
Tuis › Nuuskantoor › Nuwe wet wil Suid-Afrika dood ras
Dis nie die eerste keer wat ons oor ras praat nie. Dit sal ook nie die laaste keer wees nie. Ons is binnekort in die Konstitusionele Hof omdat daar in 'n tyd van nood net hulp aan swart toerismeondernemings gegee is. Dit sal ook nie die laaste keer wees nie. Ons was onlangs by die Verenigde Nasies omdat Suid-Afrika die mees rasgereguleerde land ter wêreld is. Dít sal ook nie die laaste keer wees nie.
Ons gaan nie ophou om teen rasmalheid te veg nie, want dit is nie normaal nie. Dit is abnormaal om vir briljante kinders te sê dat studie in 'n mediese rigting nie vir hulle beskore is nie, want hulle velkleur is wit. Dit is nie normaal om 'n kind uit 'n span te haal, nie oor hoe hy of sy speel nie, maar oor hoe hy of sy lyk. Dit is absurd om vir swart Sasol-werkers aandele te gee en vir wit werkers te sê, jammer, julle is te wit. Dis krimineel om werklose swart jong mense deur 'n jeugprogram te help, maar 'n werklose wit mens uit te skop, want hy is "bevoordeel".
Hier sit ons in die donker, want Eskom was 'n leier in rassetransformasie. Die ekonomie bloei, want Eskom het skeidingspakkette wat moes plek maak vir ander aan duisende wit mense gegee. Kragstasies brand af en stort ineen, want Eskom het weens rasseteikens van briljante ingenieurs en ambagslui ontslae geraak.
Die openbare gesondheidstelsel stort in duie. Tekorte aan personeel, medikasie, beddens en mediese toerusting is aan die orde van die dag. Swanger vroue slaap op hospitaalvloere; kinders gaan dood in broeikaste. Maar daar is een ding wat "reg" loop, en dit is die rasseteikens.
Behalwe vir die Wes-Kaap kry die res van die land se munisipaliteite byna nie een skoon oudits nie. Strate lyk soos oorlogsones met slaggate wat dit bykans onmoontlik maak om te ry. Riool loop in die strate af, en dorpe en stede bereik dag Zero. Húlle rasseoudits lyk wel "reg".
Swart ekonomiese bemagtigingskontrakte word as voertuie gebruik om te plunder. Onder die dekmantel van bemagtiging word netwerke van sistemiese korrupsie gevestig. Kaders word met tenders beloon. Premies van tussen 20% en 30% word vir swart ekonomiese bemagtiging betaal. Dit suig die ekonomie leeg. Bykans die helfte van die land is werkloos en kyk honger na die sukses van die ras-elite.
Meneer die President, u én ek weet dat ras 'n reuserol in die toestand van ons land speel. Niemand moet dit egter sê nie. Ek mag wel, en ek glo ek moet. Institusionele geheue is geplunder en vaardighede is weggejaag. Transformasie het alles getroef.
Suid-Afrika word nog deur die privaat sektor gedra. Dié sektor skep ekonomiese geleenthede, gee werk, voorsien gesondheidsorg waar die staat faal, bied sekuriteit waar die polisie nie meer kan nie, gee kos, verkoop goedere en vele meer.
Nou wil die minister van indiensneming en arbeid sektor vir sektor gryp en dit "reg" transformeer. Dit wat werk moet weggeras word. Soos u bewus is, gee die nuwe wysigingswetsontwerp op diensbillikheid die minister die mag om ekonomiese sektore streng volgens self bepaalde transformasieteikens te bestuur.
Daar word verwag dat die privaat sektor die voorbeeld van die staat moet volg. Privaat ondernemings word staatsbestuurde rasondernemings.
Die minister kan 'n sektor transformeer totdat werk vernietig en vaardighede weggejaag word, al lei dit tot disfunksionaliteit. Maatskappye moet 'n bemagtigingspremie betaal wat winste opeet, aandele moet weggegee word en welvaart moet vernietig word. Ras bo alles!
Suid-Afrika het reusagtige raslesse geleer. Almal, veral die armes, betaal die prys. Ironies genoeg is die meerderheid van mense wat deur raswette benadeel word, hulle wat bevoordeel moes word. Die logiese stap is nou om weg te doen met ras en dit, ongeag ras, met meriete te vervang. Net die beste vaardighede kan Suid-Afrika uit hierdie krisis help.
Vaardighede moenie weggehou word nie, maar ontwikkel word. Die fokus moet wees om op te lei en meer vaardighede te skep. Begin by die groot getal wanfunksionerende skole.
Die regering kies egter om met 'n nuwe wysigingswetsontwerp Suid-Afrika dieper in ras te verstrengel.
Die wysigingswetsontwerp op diensbillikheid is reeds deur die Nasionale Raad van Provinsies sowel as die Nasionale Vergadering goedgekeur en sal waarskynlik binnekort deur die president gepromulgeer word.
U, meneer die President, het die mag om hierdie raswetgewing te stuit.
Stop rassigheid; dis die regte ding om te doen.
*Kyk die regstreekse bankgesprek op 23 Junie om 10:00. Volg die skakel: https://www.facebook.com/solidariteit